[image: G_111]  ОБЩИНА БУРГАС 		           BURGAS MUNICIPALITY
    8000 Бургас, ул.”Александровска” № 26	                	       26, Aleksandrovska Street, 8000 Burgas, Bulgaria
    телефон: 056/840915-19; факс: 056/841314		       Phone: +35956/840915-19; Fax: +35956/841314
    електронна поща: obshtina@burgas.bg		                       e-mail: obshtina@burgas.bg 
    www.burgas.bg                                                                                       www.burgas.bg [image: ][image: ]

		

ДО 
ОБЩИНСКИ СЪВЕТ – БУРГАС



Д О К Л А Д Н А   З А П И С К А

От

ДИАНА САВАТЕВА – ЗАМ.-КМЕТ „КУЛТУРА И ВЕРОИЗПОВЕДАНИЯ“


ОТНОСНО: Предоставяне на Драматичен театър „Адриана Будевска“ зали и пространства  за безвъзмездно ползване.


УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Драматичен театър „Адриана Будевска“ е един от водещите извънстолични театри. От първото театрално представление в Бургас, изнесено през 1882 г., до днес спектаклите се играят при пълни салони и пред публика, ценяща театралното изкуство. Събитие с голямо значение е удостояването на Бургаския народен театър с името на народната артистка Адриана Будевска, по случай нейната 75-годишнина, с Указ на Министерския съвет, публикуван на 12 декември 1953 г.
Театърът преживява творчески подем след 1956 г., когато за негов директор е назначен режисьорът Вили Цанков, който заедно с режисьорите Леон Даниел, Методи Андонов и Юлия Огнянова налагат един непрекъснат стремеж към творчески художествени изяви. Постъпват артистите Иван Кондов, Петър Слабаков, Ицхак Финци, Досю Досев, Стоян Гъдев, Петър Слабаков, Росица Данаилова, Цветана Гълъбова, Виолета Бахчеванова и др.
От създаването му до днес Бургаският драматичен театър винаги е заемал едно от най-първите места. В него са работили или гостували най-бележитите наши актьори и режисьори – Стефан Киров, Кръстю Сарафов, Златина Недева, Георги Костов, Стефан Караламбов, Вяра Караламбова, Сия Главанакова, Милка Туйкова, Янко Чернев, Димитрина Савова, Иван Кондов, Цено Кандов, Николай Фол, Вили Цанков, Леон Даниел, Юлия Огнянова, Петър Слабаков, Ицках Финци, Досю Досев, Цветана Гълабова, Константин Коцев, Леда Тасева, Асен Кисимов, Вълчо Камарашев, Кирил Господинов, Виолета Бахчеванова, Людмил Стайков, Ани Бакалова, Сава Хашъмов, Кръстю Дойнов, Атанас Атанасов, Асен Шопов, Недялко Йорданов, Красимира Минкова, Георги Попов, Пламена Гетова, Сава Пиперов и много други. 
От 1998 г., през последния четвърт век, отначало като режисьор, а впоследствие и като негов ръководител начело на театъра беше Борислав Чакринов. Той е поставил над 120 спектакъла на почти всички театрални сцени в България, сред които са запомнящите се спектакли – „Кралят умира” от Йонеско, „Смъртта на търговския пътник” от Артър Милър с участието на Йосиф Сърчаджиев, „Бащата” от Стриндберг, 



„Двамата веронци” и „Както ви харесва” на Шекспир, „Чичовци” по Иван Вазов, „Големанов” от Ст. Л. Костов, „Когато гръм удари” от П. К. Яворов и много други.
От няколко месеца Драматичен театър „Адриана Будевска“ има нов директор. След проведен конкурс за приемник на Борислав Чакринов, който ни напусна през миналата година, бе избран Иля Пепеланов.
Новият директор проведе няколко срещи с ръководството на Община Бургас и представи своите идеи за развитие на културния институт, като един от акцентите е включване на нови пространства, извън сградата на драматичния театър, с цел по-активно присъствие в културния афиш на града.
Иля Пепеланов внесе в деловодството на Община Бургас писмо с Вх.№ 65-00-5/9.01.2025 г., в което предлага през 2025 г. да се реализира регулярно гостуване  на Драматичен театър „Адриана Будевска“ на сцената на Културен дом НХК. Той мотивира това предложение, както с капацитета и състоянието на съществуващата, амортизирана сценична механизация на театъра, така и с нарастващите изисквания на съвременния зрител към театралните представления, които резонират с желанието на културния институт да включи в програмата си модерни автори, заглавия и мащабни проекти, за които е необходима зала с по-големи технически възможности, позволяваща едновременно с това достъп до представленията на по-голям брой зрители.
За да бъдат постигнати тези цели, които са в синхрон и с целите на Община Бургас за устойчиво развитие на културните институти в града, като двигател на изграждането на Бургас на образ на европейска лятна културна столица, според директора се налага предприемане на спешни мерки за профилактика на сценичната механизация в ДТ „Адриана Будевска“, поради нейната амортизацията, а този процес ще отнеме време заради необходимостта от експертни оценки, което  допълнително ще затрудни дейността на театъра.
През последните години Общинският съвет на Бургас подкрепя инициативата „Лятна театрална сцена“, която дава възможност ДТ „Адриана Будевска“ безвъзмездно да представя  част от своя репертоар  в Летен театър – Бургас, като очакванията на екипа са това да продължи и занапред. 
В проведени с ръководството на общината разговори директорът на ДТ „Адриана Будевска“ предложи и други варианти за разширяване на сътрудничеството и по-активно участие на трупата на театъра в културния живот на общината, включително реализиране на представления в предварително съгласувани дни и часове на следните сцени и пространства: зала „Тончо Русев“ в Културен дом НХК, вътрешен двор на Културен дом НХК, сцена и двор на Етнографския музей, открита сцена в комплекс „Акве Калиде“, пространство за младежки и културни дейности зад бившето кино „Септември“ от страната на ул. „Георги Кирков“. 
ДТ „Адриана Будевска“ е културна организация по смисъла на Закона за закрила и развитие на културата и като такава е юридическо лице на бюджетна издръжка. Като такова може да използва безвъзмездно общински имоти, след решение на общинския съвет. 
Предвид гореизложеното и на основание чл. 21, ал. 1, т. 8 и ал. 2 от Закона за местното самоуправление и местната администрация, във връзка с чл.12, ал.3 от Закона за общинската собственост предлагам, Общински съвет – Бургас да вземе следното:


РЕШЕНИЕ:


Дава съгласие Драматичен театър „Адриана Будевска“ да ползва безвъзмездно за свои събития, в предварително съгласувани дни и часове, следните сцени и пространства: зала „Тончо Русев“ в Културен дом НХК, вътрешен двор на Културен дом НХК, Летен театър – Бургас, сцена и двор на Етнографския музей, открита сцена в комплекс „Акве Калиде“, пространство за младежки и културни дейности зад бившето кино „Септември“ от страната на ул. „Георги Кирков“.




С уважение,


ДИАНА САВАТЕВА
Зам.-кмет „Култура и вероизповедания“

